
PRODUKTRESUMÉ

for

Melozostrin, depottabletter


0.	D.SP.NR.
34072

1.	LÆGEMIDLETS NAVN
Melozostrin

2.	KVALITATIV OG KVANTITATIV SAMMENSÆTNING
[bookmark: _Hlk234567111]Hver depottablet indeholder 2 mg melatonin.

Hjælpestof, som behandleren skal være opmærksom på
Hver depottablet indeholder 90 mg lactose (som monohydrat).

Alle hjælpestoffer er anført under pkt. 6.1.

3.	LÆGEMIDDELFORM
Depottabletter
Hvide til råhvide, runde, bikonvekse tabletter.
Hver tablet har en diameter på 8 mm.


4.	KLINISKE OPLYSNINGER

4.1	Terapeutiske indikationer
Melozostrin er indiceret til monoterapi ved korttidsbehandling af primær søvnløshed kendetegnet ved dårlig søvnkvalitet hos patienter i alderen 55 år eller derover.

4.2	Dosering og administration

Dosering
Den anbefalede dosis er 2 mg én gang dagligt, 1‑2 timer inden sengetid og efter indtagelse af mad. Denne dosis kan fortsættes i op til tretten uger.



Nedsat nyrefunktion
Melatonins farmakokinetiske egenskaber er ikke undersøgt hos patienter med forskellige grader af nedsat nyrefunktion. Der bør udvises forsigtighed, når melatonin administreres til patienter med nedsat nyrefunktion uanset graden.

Nedsat leverfunktion
Der findes ingen erfaring med anvendelse af melatonin til patienter med nedsat leverfunktion. Publicerede data påviser markant forhøjede endogene melatonin-niveauer i dagtimerne på grund af nedsat elimination af melatonin hos patienter med nedsat leverfunktion. Melatonin bør derfor ikke anvendes til patienter med nedsat leverfunktion.

Pædiatrisk population
Melatonin depottabletters sikkerhed og virkning hos børn i alderen 0‑18 år er endnu ikke klarlagt.
Andre lægemiddelformer/‑styrker kan være mere passende til administration hos denne population. Aktuelt tilgængelige data er beskrevet i pkt. 5.1.

Administration
Oral anvendelse. Tabletterne skal sluges hele for at bevare egenskaberne, der medfører længerevarende frigivelse. Tabletterne bør ikke knuses eller tygges for at lette indtagelsen.

4.3	Kontraindikationer
Overfølsomhed over for melatonin eller over for et eller flere af hjælpestofferne anført i pkt. 6.1.

4.4	Særlige advarsler og forsigtighedsregler vedrørende brugen
Melatonin kan medføre døsighed. Derfor bør produktet anvendes med forsigtighed, hvis døsigheden kan indebære en sikkerhedsrisiko.

Melatonin er ikke undersøgt hos patienter med autoimmune sygdomme. Melozostrin bør derfor ikke anvendes til patienter med autoimmune sygdomme.

Melozostrin indeholder lactose. Lægemidlet bør ikke anvendes til patienter med hereditær galactoseintolerans, total lactasemangel eller glucose/galactosemalabsorption

4.5	Interaktion med andre lægemidler og andre former for interaktion
Interaktionsstudier er kun udført hos voksne.

Farmakokinetiske interaktioner
· Melatonin inducerer in vitro CYP3A-enzymer ved supraterapeutiske koncentrationer. Den kliniske relevans af dette kendes ikke. Hvis en sådan induktion forekommer, kan det medføre nedsatte plasmakoncentrationer af samtidigt administrerede lægemidler.
· Melatonin inducerer ikke CYP1A in vitro ved supraterapeutiske koncentrationer. Det er derfor ikke sandsynligt, at der er interaktioner mellem melatonin og andre aktive stoffer på grund af melatonins indvirkning på CYP1A-enzymer.
· Melatonin omsættes hovedsageligt af CYP1A-enzymer. Der kan derfor forekomme interaktioner mellem melatonin og andre aktive stoffer som følge af de andre stoffers indvirkning på CYP1A-enzymer.
· Der skal udvises forsigtighed hos patienter, der tager fluvoxamin, som øger melatonin-niveauerne (17 gange større AUC og 12 gange højere serum Cmax). Det skyldes hæmning af melatonins omsætning via de hepatiske cytokrom P450 (CYP) isozymer: CYP1A2 og CYP2C19. Denne kombination bør undgås.
· Der skal udvises forsigtighed hos patienter, der tager 5‑ eller 8‑methoxypsoralen (5‑ og 8‑MOP), som øger melatonin-niveauerne, da disse stoffer hæmmer omsætningen af melatonin.
· Der skal udvises forsigtighed hos patienter, der tager cimetidin, som er en CYP2D-hæmmer, der øger melatonin-niveauerne i plasma ved at hæmme omsætningen af melatonin.
· Cigaretrygning kan nedsætte melatonin-niveauerne via induktion af CYP1A2.
· Der skal udvises forsigtighed hos patienter, der tager østrogener (f.eks. som prævention eller hormonsubstitutionsbehandling). Østrogener øger melatonin-niveauerne ved at hæmme den melatonin-omsætning, som sker via CYP1A1 og CYP1A2.
· CYP1A2-hæmmere såsom quinoloner kan medføre øgede plasmakoncentrationer af melatonin.
· CYP1A2-induktorer såsom carbamazepin og rifampicin kan medføre nedsatte plasmakoncentrationer af melatonin.
· Der findes omfattende dokumentation i litteraturen vedrørende virkningen af adrenerge agonister/antagonister, opiatagonister/antagonister, antidepressiva, prostaglandin-hæmmere, benzodiazepiner, tryptofan og alkohol på den endogene sekretion af melatonin. Hvorvidt disse aktive stoffer forstyrrer de dynamiske eller kinetiske virkninger af melatonin eller omvendt er ikke undersøgt.

Farmakodynamiske interaktioner
· Der bør ikke indtages alkohol sammen med Melozostrin, da alkohol nedsætter Melozostrins virkning på søvnen.
· Melatonin kan forstærke de sedative egenskaber af benzodiazepiner og hypnotika, der ikke indeholder benzodiazepin, såsom zaleplon, zolpidem og zopiclon. I et klinisk studie var der tydelige tegn på en forbigående dynamisk interaktion mellem melatonin og zolpidem én time efter dosering. Samtidig administration af de to stoffer resulterede i en forringet opmærksomhed, hukommelse og koordination sammenlignet med zolpidem administreret alene.
· I kliniske studier er melatonin blevet administreret sammen med thioridazin og imipramin, aktive stoffer der påvirker centralnervesystemet. Der blev ikke observeret klinisk relevante farmakokinetiske interaktioner i disse studier. Der blev imidlertid, når melatonin depottabletter blev administreret samtidig, set en øget fornemmelse af ro og vanskelighed ved at udføre opgaver sammenlignet med imipramin administreret alene, samt en øget fornemmelse af omtågethed sammenlignet med thioridazin administreret alene.

4.6	Fertilitet, graviditet og amning

Graviditet
Der foreligger ingen kliniske data om eksponering for melatonin under graviditet. Dyrestudier indikerer hverken direkte eller indirekte skadelige virkninger hvad angår graviditet, embryoets/fostrets udvikling, fødslen eller den postnatale udvikling (se pkt. 5.3). På grund af manglen på kliniske data bør Melozostrin ikke anvendes til gravide kvinder eller til kvinder, der planlægger graviditet.



Amning
Endogen melatonin blev målt i human brystmælk, så eksogen melatonin udskilles sandsynligvis i human mælk. Der foreligger data fra dyremodeller, herunder gnavere, får, køer og primater, som tyder på overførsel af melatonin fra moderdyret til fostret via placenta eller i mælken. Kvinder, der er i behandling med melatonin, frarådes derfor at amme.

4.7	Virkning på evnen til at føre motorkøretøj og betjene maskiner
Mærkning.
Melozostrin påvirker i moderat grad evnen til at føre motorkøretøj og betjene maskiner. Melozostrin kan medføre døsighed, og derfor skal produktet anvendes med forsigtighed, hvis det er muligt, at virkningerne af døsighed kan være forbundet med en sikkerhedsrisiko.

4.8	Bivirkninger

Resumé af sikkerhedsprofilen
I kliniske studier (hvor i alt 1.931 patienter tog melatonin og 1.642 patienter tog placebo) rapporterede 48,8 % af de patienter, der fik melatonin, en bivirkning sammenlignet med 37,8 % af de patienter, der fik placebo. Når man sammenlignede antallet af patienter, der fik bivirkninger pr. 100 patient-uger, var hyppigheden højere for placebo end for melatonin (5.743 for placebo versus 3.013 for melatonin). De hyppigste bivirkninger hos både de melatonin‑ og de placebobehandlede grupper var hovedpine, nasopharyngitis, rygsmerter og artralgi, som var almindelige ifølge MedDRA-definitionen.

Tabel over bivirkninger
Følgende bivirkninger blev rapporteret i kliniske studier og fra spontan rapportering efter markedsføringen. I kliniske studier rapporterede i alt 9,5 % af de patienter, der fik melatonin, en bivirkning, sammenlignet med 7,4 % af de patienter, der fik placebo. Kun de bivirkninger, der blev rapporteret under kliniske studier, og som forekom hos patienter med en tilsvarende eller højere hyppighed end placebo, er medtaget nedenfor.

Inden for hver enkelt hyppighedsgruppe er bivirkningerne opstillet efter, hvor alvorlige de er. De alvorligste bivirkninger er anført først. Meget almindelig (≥ 1/10), almindelig (≥ 1/100 til < 1/10), ikke almindelig (≥ 1/1.000 til < 1/100), sjælden (≥ 1/10.000 til < 1/1.000), meget sjælden (< 1/10.000), ikke kendt (kan ikke estimeres ud fra forhåndenværende data).

	Systemorganklasse
	Meget almin-delig
	Almin-delig
	Ikke almindelig
	Sjælden
	Ikke kendt (kan ikke estimeres ud fra forhåndenværende data)

	Infektioner og parasitære sygdomme
	
	
	
	Herpes zoster
	

	Blod og lymfesystem
	
	
	
	Leukopeni, trombocytopeni
	

	Immunsystemet
	
	
	
	
	Overfølsomheds-reaktion

	Metabolisme og ernæring
	
	
	
	Hypertriglyceridæmi, hypokalcæmi, hyponatriæmi
	

	Psykiske forstyrrelser
	
	
	Irritabilitet, nervøsitet, rastløshed, søvnløshed, abnorme drømme, mareridt, angst
	Ændret sindsstemning, aggression, agitation, gråd, stresssymptomer, desorientering, tidlig opvågnen, øget libido, nedtrykt sindstilstand, depression
	

	Nervesystemet
	
	
	Migræne, hovedpine, letargi, psykomotorisk hyperaktivitet, svimmelhed, somnolens
	Synkope, hukommelsessvækkelse, opmærksomheds-forstyrrelse, drømmende sindstilstand, uro i benene (restless legs syndrome), dårlig søvnkvalitet, paræstesier
	

	Øjne
	
	
	
	Nedsat synsskarphed, sløret syn, øget tåresekretion
	

	Øre og labyrint
	
	
	
	Positionsvertigo, vertigo
	

	Hjerte
	
	
	
	Angina pectoris, palpitationer
	

	Vaskulære sygdomme
	
	
	Hypertension
	Hedeture
	

	Mave-tarm-kanalen
	
	
	Mavesmerter, øvre mavesmerter, dyspepsi, mundsår, mundtørhed, kvalme
	Gastroøsofageal reflukssygdom, mave-tarm-sygdom, blister i mundslimhinden, tungeulceration, mave-tarm-forstyrrelse, opkastning, abnorme tarmlyde, flatulens, hypersekretion af spyt, halitose, abdominalt ubehag, gastrisk forstyrrelse, gastritis
	

	Lever og galdeveje
	
	
	Hyper-bilirubinæmi
	
	

	Hud og subkutane væv
	
	
	Dermatitis, natlige svedeture, pruritus, udslæt, generaliseret pruritus, tør hud
	Eksem, erytem, hånddermatitis, psoriasis, generaliseret udslæt, kløende udslæt, neglelidelser
	Angioødem, mundødem, tungeødem

	Knogler, led, muskler og bindevæv
	
	
	Smerter i ekstremiteterne
	Artritis, muskelspasmer, nakkesmerter, nattekramper
	

	Nyrer og urinveje
	
	
	Glukosuri, proteinuri
	Polyuri, hæmaturi, nykturi
	

	Det reproduktive system og mammae
	
	
	Menopausale symptomer
	Priapisme, prostatitis
	Galaktoré

	Almene symptomer og reaktioner på administrationsstedet
	
	
	Asteni, brystsmerter
	Træthed, smerte, tørst
	

	Undersøgelser
	
	
	Abnorm leverfunktions-test, vægtforøgelse
	Forhøjet leverenzym, abnorme blodelektrolytter, abnorm laboratorietest
	



Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Adskillige tilfælde af overdosering er blevet rapporteret efter markedsføring. Somnolens var den oftest rapporterede bivirkning. De fleste var lette til moderate i sværhedsgrad. I kliniske studier er melatonin administreret i daglige doser på 5 mg over 12 måneder, og der er ikke observeret ændringer i arten af de registrerede bivirkninger.

I litteraturen er der rapporteret daglige doser på op til 300 mg melatonin, uden at dette har medført klinisk betydningsfulde bivirkninger.

Ved overdosering kan der forekomme døsighed. Clearance af det aktive stof forventes inden for 12 timer efter indtagelse. Der kræves ingen speciel behandling.

4.10	Udlevering
A




5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Psykoleptika, melatoninreceptor-agonister, ATC-kode: N05CH01

Melatonin er et naturligt forekommende hormon, der produceres i pinealkirtlen og strukturelt er relateret til serotonin. Fysiologisk øges melatonin-sekretionen kort tid efter mørkets frembrud og når sit maksimum ved 2‑4 tiden om natten og falder i løbet af anden halvdel af natten. Melatonin sættes i forbindelse med kontrol af døgnrytmen og tilvænning til lys/mørke-cyklussen. Melatonin associeres også med en hypnotisk og søvnfremmende virkning.

Virkningsmekanisme
Melatonins virkning på MT1‑, MT2‑ og MT3‑receptorer menes at bidrage til dens søvnfremmende egenskaber, da disse receptorer (hovedsageligt MT1 og MT2) er involveret i reguleringen af døgnrytmen og søvnen.

Rationale for anvendelse
På grund af den rolle melatonin spiller i reguleringen af søvn og døgnrytme og det aldersrelaterede fald i den endogene melatonin-produktion, kan melatonin effektivt forbedre søvnkvaliteten, og dette gælder især hos patienter over 55 år, der lider af primær søvnløshed.

Klinisk virkning og sikkerhed
I kliniske studier hvor patienter, der led af primær søvnløshed, blev behandlet med 2 mg melatonin hver aften i 3 uger, blev der registreret effekt hos de behandlede patienter sammenlignet med placebo med hensyn til søvnlatens (målt objektivt og subjektivt) samt med hensyn til den subjektive søvnkvalitet og funktionsevne om dagen (udhvilende søvn) uden forringelse af årvågenhed om dagen.
I et polysomnografisk (PSG) studie med en indkøringsperiode på 2 uger (enkeltblind, placebokontrolleret) efterfulgt af en behandlingsperiode på 3 uger (dobbeltblind, placebokontrolleret, parallelgruppedesign) og en 3‑ugers nedtrapningsperiode blev søvnlatensen (SL) forkortet med 9 minutter sammenlignet med placebo. Der var ingen ændringer i søvnmønstret og ingen virkning på REM-søvnens varighed med melatonin-behandling. Der forekom ingen ændringer i funktionsevnen om dagen ved behandling med 2 mg melatonin.

I et studie med ambulante patienter med 2 ugers baseline-indkøringsperiode (placebokontrolleret), en randomiseret, dobbeltblind, placebokontrolleret, parallelgruppe behandlingsperiode på 3 uger og 2 ugers nedtrapningsperiode (placebokontrolleret) var andelen af patienter, der viste en klinisk betydningsfuld effekt med hensyn til såvel søvnkvalitet som årvågenhed om morgenen 47 % i melatonin-gruppen sammenlignet med 27 % i placebogruppen. Desuden forbedredes søvnkvaliteten og årvågenheden om morgenen signifikant i melatonin-gruppen sammenlignet med placebo-gruppen. Søvnparametrene vendte gradvist tilbage til baseline uden tilbagefald, der var ingen forøgelse af bivirkninger og ingen forøgelse af abstinenssymptomer.

I et andet studie med ambulante patienter med 2 ugers baseline-indkøringsperiode (placebokontrolleret) og en randomiseret, dobbeltblind, placebokontrolleret, parallelgruppe behandlingsperiode på 3 uger var andelen af patienter, der viste en klinisk betydningsfuld effekt i såvel søvnkvalitet som årvågenhed om morgenen 26 % i melatonin-gruppen sammenlignet med 15 % i placebogruppen. I melatonin-gruppen blev patienternes søvnlatens forkortet med 24,3 minutter over for 12,9 minutter i placebogruppen. Desuden var patienternes rapporterede søvnkvalitet, antal opvågninger og årvågenhed om morgenen signifikant forbedre i melatonin-gruppen sammenlignet med placebogruppen. Livskvaliteten blev betydelig forbedret ved behandling med 2 mg melatonin sammenlignet med placebo.

Yderligere et randomiseret klinisk studie (n = 600) sammenlignede effekten af melatonin og placebo i op til seks måneder. Patienter blev randomiseret igen efter 3 uger. Studiet viste forbedringer i søvnlatens, søvnkvalitet og årvågenhed om morgenen uden abstinenssymptomer og rebound insomni. Studiet viste, at den fordel, der blev observeret efter 3 uger, blev bevaret i op til 3 måneder, men ikke ved den primære analyse efter de fastlagte 6 måneder. Efter 3 måneder blev der set ca. 10 % ekstra respondenter i den gruppe, der blev behandlet med melatonin.

Pædiatrisk population
Et pædiatrisk studie (n = 125) med doser på 2, 5 eller 10 mg melatonin depotformulering i multipler af 1 mg minitabletter (alderssvarende farmaceutisk formulering) med to ugers baseline-indkøringsperiode på placebo og en randomiseret, dobbeltblind, placebokontrolleret, parallelgruppe behandlingsperiode på 13 uger, påviste en forbedring i total sovetid (total sleep time, TST) efter 13 uger med dobbeltblind behandling. Deltagerne sov mere med aktiv behandling (508 minutter) sammenlignet med placebo (488 minutter).
Der var også en reduktion i søvnlatenstid med aktiv behandling (61 minutter) sammenlignet med placebo (77 minutter) efter 13 ugers dobbeltblind behandling, uden at det medførte tidligere opvågningstid. Derudover var der færre frafaldne i gruppen med aktiv behandling (9 patienter; 15,0 %) sammenlignet med placebogruppen (21 patienter; 32,3 %). Bivirkninger fremkommet ved behandlingen blev rapporteret af 85 % af patienterne i den aktive gruppe og af 77 % i placebogruppen. Lidelser i nervesystemet var mere almindelige hos den aktive gruppe med 42 % patienter, sammenlignet med 23 % i placebogruppen, hovedsagelig som følge af somnolens og hovedpine, der forekom oftere i den aktive gruppe.

5.2	Farmakokinetiske egenskaber

Absorption
Absorptionen af oralt indtaget melatonin er fuldstændig hos voksne og kan være nedsat med op til 50 % hos ældre. Melatonins kinetik er lineær ved dosering i området: 2‑8 mg.

Biotilgængeligheden er i størrelsesordenen 15 %. Der er en signifikant førstepassage (first pass)-effekt med en skønnet first pass-metabolisme på 85 %. Tmax optræder 3 timer efter fødeindtagelse. Hastigheden af absorptionen af melatonin og Cmax efter oral administration af melatonin 2 mg depottabletter påvirkes af fødeindtagelse. Fødeindtagelse forsinkede absorptionen af melatonin, hvilket resulterede i en senere (Tmax = 3,0 t versus Tmax = 0,75 t) og lavere peak-plasmakoncentration efter fødeindtagelse (Cmax = 1.020 pg/ml versus Cmax = 1.176 pg/ml).

Fordeling
In vitro plasmaproteinbindingen af melatonin er cirka 60 %. Melatonin binder sig hovedsageligt til albumin, surt alfa1-glykoprotein og high-density lipoprotein (HDL).

Biotransformation
Eksperimentelle data tyder på, at cytokrom P450-systemet er involveret i melatonin-metabolismen via isoenzymerne CYP1A1, CYP1A2 og muligvis CYP2C19. Hovedmetabolitten er 6‑sulfatoxymelatonin (6‑S‑MT), som er inaktiv. Omsætningen sker i leveren. Udskillelse er fuldstændig i løbet af 12 timer efter indtagelse.

Elimination
Terminal halveringstid (t½) er 3,5‑4 timer. Eliminationen foregår renalt ved udskillelse af metabolitter, heraf 89 % som sulfat‑ og glukoronidkonjugater af 6‑hydroxymelatonin og 2 % som melatonin (uomdannet aktivt stof).

Køn
Cmax hos kvinder er 3‑4 gange højere end hos mænd. Der er også observeret op til 5 gange forskel på Cmax mellem personer af samme køn. Der er dog ikke fundet farmakodynamiske forskelle mellem mænd og kvinder trods forskelle i melatonin-blodniveauerne.

Særlige populationer

Ældre
Melatonins metabolisme aftager med alderen. Der er ved forskellige doser rapporteret højere AUC-værdier og Cmax-niveauer hos ældre patienter sammenlignet med yngre patienter, hvilket afspejler den lavere metabolisme af melatonin hos ældre. Cmax-niveauer på omkring 500 pg/ml hos voksne (18‑45 år) versus 1.200 pg/ml hos ældre (55‑69 år); AUC-niveauer på omkring 3.000 pg*t/ml hos voksne versus 5.000 pg*t/ml hos ældre.

Nedsat nyrefunktion
Data fra firmaet tyder på, at melatonin ikke akkumuleres efter gentagen dosering. Dette er i overensstemmelse med melatonins korte halveringstid hos mennesker. De niveauer, der blev målt i blodet fra patienterne kl. 23:00 (2 timer efter administration) efter 1 og 3 ugers daglig administration, var henholdsvis 411,4 ± 56,5 og 432,00 ± 83,2 pg/ml, og det svarer til det, der ses hos raske frivillige efter en enkelt dosis melatonin på 2 mg.

Nedsat leverfunktion
Melatonin metaboliseres primært i leveren, og derfor medfører nedsat leverfunktion højere endogene melatonin-niveauer. Melatonin-niveauerne i plasma hos patienter med cirrose var signifikant forhøjede i dagtimerne. Patienterne havde en signifikant nedsat total udskillelse af 6‑sulfatoxymelatonin sammenlignet med kontrolpersonerne.

5.3	Non-kliniske sikkerhedsdata
Non-kliniske data viser ingen speciel risiko for mennesker vurderet ud fra konventionelle studier af sikkerhedsfarmakologi, toksicitet efter gentagne doser, genotoksicitet, karcinogent potentiale samt reproduktions‑ og udviklingstoksicitet.

I non-kliniske studier blev der kun iagttaget virkninger ved doser, der anses for at overstige den maksimale humane eksponering i væsentlig grad. Disse virkninger vurderes derfor til at være af ringe klinisk relevans.

En karcinogenicitetsstudie hos rotter viste ingen relevant effekt for mennesker. Reproduktionstoksikologiske studier af dyr, hvor melatonin blev givet oralt til drægtige hunmus, rotter eller kaniner, resulterede ikke i skadelige virkninger på deres afkom, målt som fostrets levedygtighed, skeletale og viscerale abnormiteter, kønsratio, fødselsvægt og efterfølgende fysiske, funktionelle og seksuelle udvikling. Hos rotter blev der ved meget høje doser, svarende til cirka 2.000 mg/dag hos mennesker, fundet en mindre påvirkning af den postnatale vækst og levedygtighed.


6.	FARMACEUTISKE OPLYSNINGER

6.1	Hjælpestoffer
Lactosemonohydrat
Calciumhydrogenphosphatdihydrat
Ammoniummethacrylat copolymer (type B)
Talcum
Silica, kolloid vandfri
Magnesiumstearat

6.2	Uforligeligheder
Ikke relevant.

6.3	Opbevaringstid
3 år

6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen.

6.5	Emballagetype og pakningsstørrelser
OPA/alu/PVC//alu-blistere i en ydre æske.

Pakningsstørrelser er 7, 15, 20, 21, 30.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ingen særlige forholdsregler ved bortskaffelse.

Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Strides Nordic ApS
Fuglevangsvej 11
1962 Frederiksberg C

8.	MARKEDSFØRINGSTILLADELSESNUMMER (-NUMRE)
71999

9.	DATO FOR FØRSTE MARKEDSFØRINGSTILLADELSE
10. juli 2026

10.	DATO FOR ÆNDRING AF TEKSTEN
-

